CELEX: 32021D0929
Language: sl
Date: 2021-05-06 00:00:00
Title: Sklep Sveta (EU) 2021/929 z dne 6. maja 2021 o ureditvi stikov med generalnim sekretariatom Sveta in zastopniki interesov

11.6.2021   
               
               
                  SL
               
               
                  Uradni list Evropske unije
               
               
                  L 207/19
               
            
         SKLEP SVETA (EU) 2021/929
         z dne 6. maja 2021
         o ureditvi stikov med generalnim sekretariatom Sveta in zastopniki interesov
         SVET EVROPSKE UNIJE JE –
         ob upoštevanju Pogodbe o Evropski uniji,
         ob upoštevanju Pogodbe o delovanju Evropske unije in zlasti člena 240 Pogodbe,
         ob upoštevanju naslednjega:
         
                     (1)
                  
                  
                     Člen 11(1) Pogodbe o Evropski uniji (PEU) od institucij Unije zahteva, da dajejo državljanom in predstavniškim združenjem na ustrezen način možnost izražanja in javne izmenjave mnenj glede vseh področij delovanja Unije. Člen 11(2) od institucij Unije zahteva tudi, da vzdržujejo odprt, pregleden in reden dialog s predstavniškimi združenji in civilno družbo.
                  
               
                     (2)
                  
                  
                     Člen 15(1) Pogodbe o delovanju Evropske unije (PDEU) določa, da institucije, organi, uradi in agencije Unije zaradi spodbujanja dobrega upravljanja in zagotovitve sodelovanja civilne družbe pri svojem delu kar najbolj upoštevajo načelo javnosti delovanja.
                  
               
                     (3)
                  
                  
                     Institucije, organe, urade in agencije Unije v skladu s členom 298 PDEU pri izvajanju njihovih nalog podpira odprta, učinkovita in neodvisna evropska uprava.
                  
               
                     (4)
                  
                  
                     Da bi institucije Unije, organi, uradi in agencije (v nadaljnjem besedilu: institucije Unije) pri svojem delu kar najbolj upoštevale načelo javnosti delovanja, bi bilo treba zainteresiranim stranem omogočiti, da v procesu odločanja izrazijo svoje mnenje in prispevajo strokovno znanje z namenom izboljšanja podpore odločitvam, ki se sprejemajo, in njihove kakovosti.
                  
               
                     (5)
                  
                  
                     Da bi se ohranilo zaupanje v politične, zakonodajne in upravne procese Unije, bi morali biti stiki z zastopniki interesov pregledni in etični.
                  
               
                     (6)
                  
                  
                     Evropski parlament, Svet Evropske unije in Evropska komisija so v ta namen sklenili Medinstitucionalni sporazum o obveznem registru za preglednost (1) (v nadaljnjem besedilu: Medinstitucionalni sporazum).
                  
               
                     (7)
                  
                  
                     Svet je zavezan vzpostavitvi okvira za pregledne in etične stike med zastopniki interesov ter uradniki in uslužbenci (v nadaljnjem besedilu: osebje) generalnega sekretariata Sveta, in sicer z uvedbo načela pogojenosti. V skladu s tem načelom je registracija v registru za preglednost nujen pogoj za to, da lahko zastopniki interesov izvajajo določene dejavnosti, zajete z Medinstitucionalnim sporazumom.
                  
               
                     (8)
                  
                  
                     Svet meni, da je vzpostavitev registra za preglednost, ki je skupen Evropskemu parlamentu, Svetu in Komisiji ter odprt drugim institucijam Unije, najučinkovitejši način za izvajanje načela pogojenosti. Predpogoj za registracijo v registru za preglednost bi moralo biti spoštovanje kodeksa ravnanja, priloženega Medinstitucionalnemu sporazumu.
                  
               
                     (9)
                  
                  
                     Organi registra za preglednost bi morali biti pooblaščeni, da tudi v imenu Sveta v skladu z Medinstitucionalnim sporazumom sprejemajo posamezne odločitve v zvezi s prosilci in registracijskimi zavezanci.
                  
               
                     (10)
                  
                  
                     Nobene določbe tega sklepa ne bi smeli razlagati tako, kot da zastopnikom interesov, registriranim v registru za preglednost, daje privilegirano pravico do dostopa do dokumentov Sveta –
                  
               SPREJEL NASLEDNJI SKLEP:
         
            Člen 1
            Načelo pogojenosti
            V primerih iz tega sklepa in v skladu z Medinstitucionalnim sporazumom je vpis v register za preglednost nujni predpogoj za to, da lahko zastopniki interesov izvajajo določene dejavnosti.
         
         
            Člen 2
            Register za preglednost
            
               1.   Medinstitucionalni sporazum določa obseg dejavnosti, ki jih izvajajo zastopniki interesov, za katere velja obveznost registracije, ter pogoje za upravičenost in registracijo zastopnikov interesov v registru za preglednost.
            
            
               2.   Svet v upravnem odboru registra za preglednost zastopa generalni sekretar Sveta. Upravni odbor odloča s soglasjem, pomaga pa mu skupni sekretariat pod pogoji, določenimi v Medinstitucionalnem sporazumu.
            
            
               3.   Upravni odbor in sekretariat sta pooblaščena, da v imenu Sveta v skladu z Medinstitucionalnim sporazumom sprejemata posamezne odločitve v zvezi s prosilci in registracijskimi zavezanci.
            
         
         
            Člen 3
            Srečanja z osebjem generalnega sekretariata Sveta
            
               1.   Pogoj za organizacijo srečanj med zastopniki interesov ter generalnim sekretarjem in generalnimi direktorji generalnega sekretariata Sveta je predhodna registracija zastopnikov interesov v registru za preglednost.
            
            
               2.   Osebje generalnega sekretariata Sveta pri stikih z zastopniki interesov upošteva pravila in standarde ravnanja iz kadrovskih predpisov za uradnike Evropske unije in pogojev za zaposlitev drugih uslužbencev Unije, določenih v Uredbi Sveta (EGS, Euratom, ESPJ) št. 259/68 (2) ter druga ustrezna notranja pravila generalnega sekretariata Sveta. Generalni sekretar Sveta v skladu z načeli iz tega sklepa sprejme vsa dodatna navodila za osebje, ki bi lahko bila potrebna za izvajanje teh pravil in standardov.
            
            
               3.   Generalni sekretar Sveta sprejme ukrepe za seznanjanje osebja s pravili, ki se uporabljajo za stike z zastopniki interesov.
            
         
         
            Člen 4
            Tematski informativni sestanki
            Pogoj za sodelovanje zastopnikov interesov na tematskih informativnih sestankih, ki jih po potrebi in po posvetovanju s predsedstvom Sveta organizira generalni sekretariat Sveta, je njihova predhodna registracija v registru za preglednost.
         
         
            Člen 5
            Javni dogodki
            Pogoj za sodelovanje zastopnikov interesov v njihovi strokovni vlogi kot govornikov na javnih prireditvah, ki jih organizira generalni sekretariat Sveta, je registracija teh zastopnikov interesov v registru za preglednost.
         
         
            Člen 6
            Dostop do prostorov Sveta
            
               1.   Generalni sekretariat Sveta za opravljanje dejavnosti iz členov 3, 4 in 5 izda zastopnikom interesov izkaznice z njihovim imenom in priimkom, ki jim omogočajo začasen dostop do prostorov Sveta, pod pogojem, da so predhodno registrirani v registru za preglednost in spoštujejo varnostna pravila Sveta. Zastopniki interesov se ne udeležujejo sej Sveta ali njegovih pripravljalnih teles, razen če je njihova navzočnost odobrena v skladu s Sklepom Sveta 2009/937/EU (3) (v nadaljnjem besedilu: poslovnik Sveta).
            
            
               2.   Generalni sekretariat Sveta določi varnostne in identifikacijske zahteve za izdajo izkaznic zastopnikom interesov.
            
         
         
            Člen 7
            Dostop do dokumentov
            Dostop zastopnikov interesov do dokumentov Sveta ureja Uredba (ES) št. 1049/2001 Evropskega parlamenta in Sveta (4).
         
         
            Člen 8
            Izvajanje
            Generalni sekretariat Sveta sprejme ukrepe, potrebne za izvajanje tega sklepa.
         
         
            Člen 9
            Začetek veljavnosti
            Ta sklep začne veljati dvajseti dan po objavi v Uradnem listu Evropske unije.
         
         
            V Bruslju, 6. maja 2021
            
               
                  Za Svet
               
               
                  predsednik
               
               J. BORRELL FONTELLES
            
         
         
            (1)  Medinstitucionalni sporazum med Evropskim parlamentom, Svetom Evropske unije in Evropsko komisijo o obveznem registru za preglednost (glej stran 1 tega Uradnega lista).
         
            (2)  UL L 56, 4.3.1968, str. 1.
         
            (3)  Sklep Sveta 2009/937/EU z dne 1. decembra 2009 o sprejetju Poslovnika Sveta (UL L 325, 11.12.2009, str. 35).
         
            (4)  Uredba Evropskega parlamenta in Sveta (ES) št. 1049/2001 z dne 30. maja 2001 o dostopu javnosti do dokumentov Evropskega parlamenta, Sveta in Komisije (UL L 145, 31.5.2001, str. 43).